# GNU Hedadura Txikiagoko Lizentzia Publiko Orokorra

## Aitzinsolasa

Softwarea partekatzeko eta aldatzeko askatasuna kentzeko diseinatuta daude software-lizentzia gehienak. Aitzitik, software librea partekatu eta aldatzeko duzun askatasuna bermatzea da GNU Lizentzia Publiko Orokorren xedea, hau da, softwarea erabiltzaile guztientzat librea izango dela ziurtatzea.

Software libreaz hitz egiten dugunean, askatasunari buruz ari gara, eta ez prezioari buruz. Gure Lizentzia Publiko Orokorren xedea da software librearen kopiak banatzeko (eta nahi izanez gero, zerbitzu horrengatik kobratzeko) askatasuna duzula ziurtatzea, iturburu-kodea jasoko duzula edo nahi izanez gero hartzeko aukera duzula bermatzea, softwarea aldatzeko edo software-zatiak beste programa libre berri batzuetan erabiltzeko eskubidea duzula segurtatzea, eta gauza horiek egin ditzakezula jakinaraztea.

Hedadura Txikiagoko Lizentzia Publiko Orokorra Free Software Foundation-en software-pakete (normalean liburutegiak) zehatz batzuei eta haiek erabiltzen dituzten egileei aplikatzen zaie. Zuk ere erabil dezakezu lizentzia hori, baina aurrena ondo pentsatu lizentzia hori edo Lizentzia Publiko Orokorra erabiltzea komeni den kasu jakin baterako, behean ematen diren azalpenak kontuan hartuz.

Software libreaz hitz egiten dugunean, erabiltzeko askatasunari buruz ari gara, eta ez prezioari buruz. Gure Lizentzia Publiko Orokorren xedea da software librearen kopiak banatzeko (eta nahi izanez gero, zerbitzu horrengatik kobratzeko) askatasuna duzula ziurtatzea, iturburu-kodea jasoko duzula edo nahi izanez gero hartzeko aukera duzula bermatzea, softwarea aldatzeko eta software-zatiak beste programa libre berri batzuetan erabiltzeko eskubidea duzula segurtatzea, eta gauza horiek egin ditzakezula jakinaraztea.

Zure eskubideak babesteko, banatzaileak zuri eskubide hauek ukatzea edo eskubide horiei uko eginaraztea debekatzeko eta eragozteko mugak jarri behar ditugu. Mugaketa horien ondorioz, liburutegia aldatu edo kopiak banatzen badituzu, zenbait erantzukizun hartuko dituzu zure gain.

Adibidez, horrelako liburutegi baten kopiak banatzen badituzu, bai doan eta bai kuota baten truke, guk emandako eskubide guztiak eman behar dizkiezu hartzaileei. Beraiek ere iturburu-kodea jasotzen dutela edo jaso dezaketela ziurtatu behar duzu. Beste koderen bat liburutegiarekin estekatzen baduzu, objektu-fitxategi guztiak eman behar dizkiezu hartzaileei, beraiek ere liburutegiarekin esteka ditzaten liburutegiari aldaketa egin eta berriro konpilatu ondoren. Eta baldintza hauek erakutsi behar dizkiezu, zein eskubide dituzten jakin dezaten.

Bi urratsez osatutako metodoarekin babesten ditugu zure eskubideak: (1) liburutegiaren egile-eskubideak erregistratuz, eta (2) liburutegia kopiatzeko, banatzeko eta aldatzeko legezko baimena ematen dizun lizentzia eskainiz.

Banatzaileak babesteko, liburutegi libreak bermerik ez duela argi utzi nahi dugu. Beraz, liburutegia beste norbaitek aldatzen badu eta hirugarren bati ematen badio, jatorrizko bertsioa ez dela jakin behar du hartzaileak. Hori dela eta, beste batzuek sartutako arazoek ez dute eraginik izango jatorrizko egilearen izen onean.

Amaitzeko, software-patenteak etengabeko arriskua dira programa libreentzat. Enpresa batek ezin ditu mugatu programa libre baten erabiltzaileak nor izango diren patentea duenaren lizentzia murriztailea lortuz. Horregatik, liburutegiaren bertsio batetik eskuratutako patenteak lizentzia honetan zehazten den erabilera-askatasuna izan behar duela azpimarratzen dugu.

GNU software gehienak, liburutegi batzuk barne, GNU Lizentzia Publiko Orokorraren baldintzapean daude. GNU Hedadura Txikiagoko Lizentzia Publiko Orokorra liburutegi jakin batzuei aplikatzen zaie eta Lizentzia Publiko Orokorretik dezente desberdintzen da. Lizentzia hori liburutegi batzuetan erabiltzen dugu programa libreak ez diren programen liburutegietara estekatu ahal izateko.

Programa bat liburutegi batekin estekatzean, estatikoki nahiz liburutegi partekatua erabiliz, bi horien lotura legalki hitz eginez lan konbinatua da, hau da, jatorrizko liburutegiaren eratorria. Lizentzia Publiko Orokor arruntak estekatze horiek egiteko baimena ematen du, betiere, konbinazio osoa askatasun-irizpidearekin bat badator. Hedadura Txikiagoko Lizentzia Publiko Orokorrak irizpide erlaxatuagoa eskaintzen du beste kode batzuk liburutegiarekin estekatzeko.

Lizentzia honi 'Hedadura Txikiagoko' Lizentzia Publiko Orokorra deitzen diogu, erabiltzailearen askatasuna Lizentzia Publiko Orokor arruntak baino gutxiago babesten baitu. Bestalde, software librearen garatzaileei abantaila gutxiago eskaintzen die programa ez-libreekin lehian aritzeari dagokionez. Horregatik erabiltzen dugu Lizentzia Publiko Orokor arrunta hainbat liburutegirentzat. Dena den, Hedadura Txikiagoko lizentziak beste abantaila batzuk eskaintzen ditu egoera berezietan.

Adibidez, ezohiko kasu batean, liburutegi jakin bat ahalik eta gehien zabaltzeko beharra egon daiteke, estandar bihurtu ahal izateko. Horretarako, programa ez-libreak onartu behar dira liburutegia erabili ahal izateko. Kasu arruntagoa da, liburutegi libre batek liburutegi ez-libreek egiten duten lan bera egitea. Kasu horretan, ez da askorik irabazten liburutegi librea software librera soilik mugatuz. Hori dela eta, Hedadura Txikiagoko Lizentzia Publiko Orokorra erabiltzen dugu.

Beste kasu batzuetan, liburutegi jakin bat programa ez-libreetan erabiltzeko baimena emateak software librea jende gehiagok erabiltzea ahalbidetzen du. Adibidez, GNU C Liburutegia programa ez-libreetan erabiltzeko baimenak GNU sistema eragilea eta bere aldaera, GNU/Linux sistema eragilea, jende gehiagok erabiltzeko aukera ematen du.

Hedadura Txikiagoko Lizentzia Publiko Orokorrak gutxiago babestu arren erabiltzailearen askatasuna, liburutegiarekin estekatutako programa baten erabiltzaileari programa hori liburutegiaren bertsio aldatu batean erabiltzeko askatasuna eta baliabideak ematen dizkio.

Softwarea kopiatzeko, banatzeko eta aldatzeko baldintza zehatzak dituzu jarraian: Arretaz irakurri zein den "liburutegian oinarritutako lana"-ren eta "liburutegia erabiltzen duen lana"-ren arteko desberdintasuna. Lehenengo lanak liburutegitik eratorritako kodea dauka; bigarren lana, berriz, liburutegiarekin konbinatu behar da exekutatu ahal izateko.

## KOPIATZEKO, BANATZEKO ETA ALDATZEKO BALDINTZAK

### 0 atala

Software-liburutegi edo bestelako programa bati Hedadura Txikiagoko Lizentzia Publiko Orokor honen (Lizentzia ere deitua) baldintzapean bana daitekeela adierazten duen oharra jarri baldin badio egile-eskubideen jabeak, liburutegi edo programa horri lizentzia-kontratu hau aplikatuko zaio. Lizentzia guztiak zuri zuzenduta daude.

Liburutegia software-funtzioen eta/edo prestatutako datuen bilduma bat da, exekutagarriak sortzeko aplikazio-programekin (funtzio eta datu horietako batzuk erabiltzen dituzte) behar bezala estekatu ahal izateko.

Behean aipatzen den Liburutegiak baldintza hauen pean banatutako edozein software-liburutegiri edo lani egiten dio erreferentzia. Liburutegian oinarritutako lanarekin egile-eskubideen legearen baitan egindako Liburutegia edo edozein lan eratorri adierazi nahi da: hau da, Liburutegi bera edo bere zati bat daukan lana, bai kopia literala, bai aldaketak dituen kopia eta bai zuzenean beste hizkuntza batera itzulitakoa (Aurrerantzean itzulpena aldaketa terminoaren baitan sartuko da inongo mugarik gabe).

Lan baten iturburu-kodea da lanari aldaketak egiteko modurik egokiena. Liburutegi baten iturburu-kode osoa zera da: bere modulu guztien iturburu-kodea, lan horri lotutako edozein interfazeren definizio-fitxategiak eta liburutegiaren konpilazioa eta instalazioa kontrolatzeko erabiltzen diren script-ak.

Lizentzia honi dagozkion jarduera bakarrak kopiatzea, banatzea eta aldatzea dira; bestelako jarduerak lizentzia honen esparrutik kanpo daude. Programa bat Liburutegia erabiliz exekutatzea ez dago mugatuta, eta programa horren emaitza estaltzen da edukia liburutegian oinarritutako lana bada soilik (hura idazteko tresna batean Liburutegia erabili den edo ez kontuan hartu gabe). Egia den edo ez, Liburutegiak egiten duenaren eta Liburutegia erabiltzen duen programak egiten duenaren araberakoa da.

### 1 atala

Liburutegiaren iturburu-kode osoa jaso bezala literalki kopia eta bana dezakezu, edozein euskarritan, baldin eta behar bezala eta ikusteko moduan jartzen badiozu kopia bakoitzari egile-eskubideen oharra eta bermerik ez duela dioen oharra; Lizentziari eta bermerik ezari dagozkion ohar guztiak oso-osorik mantentzen badituzu; eta Lizentziaren kopia banatu baduzu Liburutegiarekin batera.

Kuota kobra dezakezu kopia ematearen ekintza fisikoagatik, eta zure esku dago berme-babesa ematea kuota baten truke.

### 2 atala

Liburutegiaren kopia edo kopiak edo zati bat alda ditzakezu, ondorioz Liburutegian oinarritutako lana osatuz, eta aldaketa horiek edo lana goian dagoen 1 ataleko baldintzak betez kopia edo bana ditzakezu, baina, betiere, beste baldintza hauek guztiak ere betetzen badituzu:

1. Aldatutako lanak software-liburutegia izan behar du.

2. Aldatu dituzun fitxategiei ohar nabarmenak jarri behar dizkiezu, eta ohar horietan fitxategiak aldatu dituzula adierazi behar duzu eta baita aldaketen data ere.

3. Lan osoa lizentziatu behar duzu hirugarrenentzako inongo kargurik gabe eta Lizentzia honen baldintzen pean.

4. Aldatutako liburutegiaren eginbide batek eginbide horrek erabiltzen duen aplikazio-programa batean datorren funtzio bati edo datu-taula bati egiten badio erreferentzia, eta ez eginbideari deitutakoan pasatzen den argumentuari, zure hobe beharrerako ziurtatu behar duzu gertaera horretan aplikazio batek ez duela ematen funtzio edo taula hori eta eginbidea oraindik badabilela bere xedearen edozein zati beharrezkoa den bitartean.

   (Adibidez, liburutegi baten erro karratua kalkulatzeko funtzioaren xedea behar bezala zehaztuta dago, edozein dela ere aplikazioa. Beraz, 2d azpiatalaren arabera, erro karratua kalkulatzeko funtzioak erabiltzen duen edozein funtzio edo taulak (aplikazioarekin batera emandakoa) hautazkoa izan behar du: aplikazioak ematen ez badu ere, erro karratuaren funtzioak erro karratua kalkula dezake.)

   Aldatua izan den lanari bere osotasunean hartuta aplikatuko zaizkio betebehar horiek. Lan horren atal identifikagarriak ez badira Liburutegitik eratorritakoak, eta ondorioz lan independente eta bereizitzat har baldin badaitezke, orduan Lizentzia hau eta bere baldintzak ez zaizkie aplikatuko atal horiei lan independente gisa banatzerakoan. Baina atal horiek Liburutegian oinarritutako lan oso baten zati bezala banatzen badituzu, lan oso horren banaketa Lizentzia honen baldintzak betez egin behar da, eta lizentzia honek beste lizentziadun batzuentzako dituen baimenek osorik hartzen dute, eta beraz, zati bakoitza eta zati guztiak, nork idatziak diren kontuan hartu gabe.

   Honela, beraz, atal honen xedea ez da zuk osoki idatzitako lanaren eskubideak eskatu edo exijitzea, baizik eta Liburutegian oinarritutako lan eratorrien edo talde-lanen banaketa kontrolatzeko eskubidea baliatzea.

   Horrez gainera, Liburutegiari (edo Liburutegian oinarritutako lan bati) Liburutegian oinarritu gabeko beste lan bat gehitzen bazaio biltegi-bolumen batean edo banaketarako euskarri batean, gehitze hutsarengatik beste lan hori ez da sartuko Lizentzia honen esparruan.

### 3 atala

Liburutegiaren kopia bati GNU Lizentzia Publiko Orokorraren baldintzak aplikatzea hauta dezakezu, Lizentzia hau aplikatu beharrean. Horretarako, Lizentzia horri erreferentzia egiten dioten ohar guztiak aldatu behar dituzu, GNU Lizentzia Publiko Orokor arruntaren 2. bertsioari erreferentzia egin diezaioten. (GNU Lizentzia Publiko Orokorraren 2. bertsioa baino berriago bat agertu baldin bada, bertsio hori zehatz dezakezu nahi izanez gero.) Ez egin beste inolako aldaketarik ohar horietan.

Kopia batean aldaketa hori egindakoan, ezin daiteke aldatu, eta GNU Lizentzia Publiko Orokorra aplikatuko zaie kopia horren ondorengo kopia guztiei eta handik eratorritako lanei.

Aukera hori erabilgarria da Liburutegiaren kodearen zati bat liburutegia ez den programa batean kopiatu nahi baduzu.

### 4 atala

Liburutegia kopia edo bana dezakezu (edo Liburutegian oinarritutako lana,2 atalean azaltzen den bezala) objektu-kodean edo forma exekutagarrian 1 eta 2 ataletako baldintzei jarraiki, baldin eta makina bidez irakurtzeko moduko iturburu-kode osoarekin batera banatzen baduzu, goiko1 eta 2 ataletan biltzen diren baldintzak betez software trukatzeko eskuarki erabiltzen den euskarrian.

Objektu-kodeen banaketa xede horretarako zehaztutako leku batetik kopiatzeko sarbidea eskainiz egiten bada, orduan, leku beretik iturburu-kodea kopiatzeko sarbide baliokidea eskaintzeak iturburu-kodea banatzeko baldintza betetzen du, nahiz eta hirugarren alderdiak ez dauden behartuta objektu-kodearekin batera iturburua kopiatzera.

### 5 atala

Programa batek Liburutegiaren zatietatik eratorri ez den edukia duenean, baina Liburutegiarekin lan egiteko diseinatuta dagoenean (harekin konpilatuta edo estekatuta) Liburutegia erabiltzen duen lana deitzen zaio. Horrelako lanak, bakarka, ez dira Liburutegiaren lan eratorriak, eta beraz, Lizentzia honen esparrutik kanpo daude.

Baina Liburutegia erabiltzen duen lan bat Liburutegiarekin estekatzen baduzu, exekutagarria sortzen da eta hori Liburutegiaren eratorria da (Liburutegiaren zatiak baititu), eta ez Liburutegia erabiltzen duen lana. Beraz, exekutagarria Lizentzia honen baitan sartzen da. 6 atalean exekutagarri horiek banatzeko baldintzak zehazten dira.

Liburutegia erabiltzen duen lan batek Liburutegiaren parte den goiburu-fitxategiko materiala erabiltzen badu, lanaren objektu-kodea Liburutegiaren lan eratorria izan daiteke, iturburu-kodea lan eratorria izan ez arren. Hori egia den edo ez, garrantzitsua da lana Liburutegia erabili gabe estekatu baldin badaiteke edo lana bera liburutegi bat bada. Hori egia izateko muga ez du zehazki ezartzen legeak.

Horrelako objektu-fitxategiak zenbakizko parametroak, datu-egituraren diseinuak eta gehigarriak, makro txikiak eta barneko funtzio txikiak soilik (hamar lerro edo gutxiago luzeran) erabiltzen baditu, objektu-fitxategiaren erabilera mugatu gabe egongo da, legalki lan eratorria den edo ez kontuan hartu gabe (Objektu-kodea eta Liburutegiaren zatiak dituzten exekutagarriak 6. atalean zehazten dira.)

Bestela, lana Liburutegiaren lan eratorria bada, lanaren objektu kodea seigarren ataleko baldintzen pean bana dezakezu (6 atala). Eta lan hori duen exekutagarria ere 6 atalean sartuko da, Liburutegiarekin zuzenean estekatuta dauden edo ez kontuan hartu gabe.

### 6 atala

Goiko atalen salbuespen gisa, "Liburutegia erabiltzen duen lana" Liburutegiarekin konbina edo esteka dezakezu Liburutegiaren zatiak dituen lana sortzeko, eta lan hori nahi duzun baldintzen arabera bana dezakezu, betiere, baldintza horiek lana aldatzen uzten badute bezeroak erabili ahal izateko eta ingeniaritza alderantzikatzen uzten badute aldaketa horiek arazteko.

Lanaren kopia bakoitzean ohar nabarmen bat jarri behar duzu lan horrek Liburutegia erabiltzen duela eta erabilera hori Lizentzia honek estaltzen duela adierazteko. Lizentzia honen kopia bat ere eman behar duzu. Lanak exekutatzean egile-eskubideei buruzko oharrak bistaratzen baditu, Liburutegiaren egile-eskubideak sartu behar dituzu, baita kopiaren erabiltzailea Lizentzia honetara zuzenduko duen erreferentzia ere. Beraz, honako hau egin behar duzu:

1. Lana makina bidez irakurtzeko moduko iturburu-kode osoarekin batera banatu, lanean egindako edozein aldaketa barne (goian adierazitako1 eta 2 ataletako balditzen arabera banatu behar duzu); lana Liburutegiarekin estekatutako exekutagarria baldin bada, makinaz irakurtzeko moduko Liburutegia erabiltzen duen lanarekin, objektu-kode eta/edo iturburu-kode gisa, erabiltzaileak Liburutegia aldatu ahal izateko eta berriro estekatzeko, Liburutegi aldatua duen exekutagarri aldatua sortu ahal izateko. (Suposatzen da Liburutegiko definizio-fitxategien edukia aldatu duen erabiltzaileak ez duela zertan aplikazioa birkonpilatzeko gai izan behar definizio aldatuak erabili ahal izateko.)

2. Erabili liburutegi partekatu baten mekanismo egokia Liburutegiarekin estekatzeko. Mekanismo egokia da (1) exekutatzean erabiltzailearen ordenagailu-sisteman dagoen liburutegiaren kopia erabiltzen duena, liburutegiaren funtzioak exekutagarrian kopiatu beharrean, eta (2) liburutegiaren bertsio aldatuarekin behar bezala ibiltzen dena (erabiltzaileak instalatzen badu), betiere, bertsio aldatua lana sortzeko erabili zen bertsioarekin bateragarria baldin bada.

3. Gutxienez hiru urterako balio duen eskaintza idatziarekin batera banatu lana, erabiltzaile berari goiko 6a azpiatalean zehaztutako materialak emateko, banaketa honen kostua baino balio handigoa ez duen karguarekin.

4. Kopiara leku jakin batetik sartzeko eskainiz banatzen bada lana, sarbide baliokide bat eskaini goian aipatutako materialak leku beretik kopiatzeko.

5. Egiaztatu erabiltzaileak material horien kopia jaso duela edo hari kopia bidali diozula.

Exekutagarrientzat, behar den "Liburutegia erabiltzen duen lana"-k exekutagarria kopiatzeko behar diren datu eta programa-utilitateak eduki behar ditu. Nolanahi ere, aparteko salbuespen gisa, banatzen diren materialek ez dute eman beharrik exekutatzeko erabiltzen den sistema eragilearen osagai nagusiekin (konpiladorea, nukleoa, eta abar) banatu ohi den guztia (iturburu nahiz bitar moduan), baldin eta osagaia bera ez bada exekutagarriarekin batera banatzen.

Baliteke baldintza hori normalean sistema eragilearekin batera etortzen ez diren liburutegien jabeari buruz lizentzian ezartzen diren mugekin kontraesanean egotea. Kontraesan horrek esan nahi du ezin dituzula biak batera erabili banatzen duzun exekutagarri batean.

### 7 atala

Liburutegian oinarritutako lana diren liburutegi-eginbideak elkarren ondoan jar ditzakezu liburutegi bakarrean, Lizentzia honetan aipatzen ez diren beste liburutegi-eginbide batzuekin batera, eta horrelako liburutegi konbinatuak bana ditzakezu, betiere, Liburutegian oinarritutako lanaren eta beste liburutegi-eginbide batzuen banaketa bereizia onartzen bada, eta zuk bi gauza hauek egiten badituzu:

1. Liburutegi konbinatua Liburutegian oinarritutako lan berdinaren kopiarekin banatu, beste inolako liburutegi-eginbiderik sartu gabe. Goiko atalean zehaztutako baldintzen pean banatu behar da.

2. Liburutegi konbinatuan ohar nabarmen bat jarri bere zati bat Liburutegian oinarritutako lana dela adieraziz, eta lan beraren konbinatu gabeko formatua non aurki daitekeen azalduz.

### 8 atala

Lizentzia honen baitan espresuki adierazitakoa bete gabe debekatuta dago Liburutegia kopiatu, aldatu, azpilizentziatu, estekatu edo banatzea. Beste era batean Liburutegia kopiatu, aldatu, azpilizentziatu, estekatu edo banatzeko saio oro deuseza izango da, eta Lizentzia honen baitan dauzkazun eskubideak automatikoki kendu egingo zaizkizu. Dena den, Lizentzia honen pean zuregandik kopiak edo eskubideak jaso dituztenei ez zaizkie lizentziak kenduko, baldintza guztiak betetzen dituzten bitartean.

### 9 atala

Lizentzia hau sinatu ez duzunez, ez daukazu onartu beharrik. Nolanahi ere, beste ezerk ez dizu emango Liburutegia edo handik eratorritako lanak aldatzeko edo banatzeko baimenik. Ekintza horiek legez debekatuta daude Lizentzia hau onartu ezean. Ondorioz, Liburutegia (edo Liburutegian oinarritutako edozein lan) aldatu edo kopiatzen baduzu, Lizentzia hau onartzen duzula adierazten duzu, eta berarekin batera, Liburutegia edo Liburutegian oinarritutako lanak kopiatzeko, banatzeko, eta aldatzeko baldintza guztiak.

### 10 atala

Liburutegia (edo Liburutegian oinarritutako edozein lan) birbanatzen duzunean, hartzaileak automatikoki jasotzen du jatorrizko lizentzia-emailearengandik Liburutegia kopiatu, banatu, estekatu edo aldatzeko lizentzia, baldintza hauek ezartzen dituena. Hemen ematen diren eskubideei dagokienez, ezin diozu bestelako murriztapenik ezarri hartzaileari. Ez da zure ardura hirugarrenei Lizentzia hau betearaztea.

### 11 atala

Epaitegi-ebazpen baten ondorioz edo patente-eskubidea urratu dela dioen salaketa baten ondorioz, edo beste edozein arrazoirengatik (ez bakarrik patente gaiei dagokiena) Lizentzia honen baldintzekin bat ez datozen baldintzak ezartzen bazaizkizu, ez zaituzte Lizentzia honen baldintzak bete beharretik libratuko. Ezinezkoa bazaizu Lizentzia honetako baldintzak eta dagozkion beste betebehar batzuk betez banatzea, ezingo duzu Liburutegia inola ere banatu. Adibidez, patente-lizentzia batek ez balu onartuko zure bitartez zuzenean edo zeharka kopiak jasotzen dituztenek Liburutegia royalty-rik gabe birbanatzea, orduan, bai patentea eta bai Lizentzia hau betetzeko modu bakarra Liburutegia ez banatzea litzateke.

Atal honen zatiren bat baliogabea edo bete ezina bada egoera bereziren batean, atalaren gainerako guztia aplikatu beharko da, eta atala bere osotasunean aplikatu beharko da beste egoeretan.

Ez da atal honen xedea patenteak edo jabetza-eskubideen eskakizunak ez betetzera bultzatzea edo halako eskakizunen baliozkotasuna ukatzea; atal honen xede bakarra software librearen banaketa-sistemaren zuzentasuna babestea da; izan ere, lizentzia publikoen bidez bideratzen baita. Sistema horren baitan banatutako software ugariari ekarpen oparoa egin dio jende askok, sistema modu iraunkorrean aplikatuko delakoan. Egile/emailearen esku dago erabakitzea beste sistemaren baten bidez banatu nahi duen edo ez eta lizentziadun batek ezin du halako erabakirik inposatu.

Atal honek argi eta garbi utzi nahi du zer den Lizentziaren gainerako zatiaren ondoriotzat jotzen dena.

### 12 atala

Zenbait herrialdetan Liburutegiaren banaketa edo/eta erabilera mugatzen baldin badute patenteen edo copyrightdun interfazeen bidez, jatorrizko copyrighta duenak banaketa geografikoki mugatu ahal izango du herrialde horiek kanpoan uzteko, era horretan baztertu gabeko herrialdeetan edo herrialdeen artean soilik egin ahal izan dadin banaketa. Halako kasuetan, mugaketa hori Lizentzia honetan sartuta geratuko da, Lizentziaren gorputzean idatzita egongo balitz bezala.

### 13 atala

Free Software Foundation-ek noizean behin Hedadura Txikiagoko Lizentzia Publiko Orokorraren bertsio berrikusiak edo berriak argitara ditzake. Bertsio berri horiek egungoaren antzekoak izango dira espirituz, baina arazo edo kezka berriei aurre egin beharko dietenez, litekeena da zehatz-mehatz bat ez etortzea.

Bertsio bakoitzak bertsio-zenbaki desberdindua dauka. Liburutegiak zehazten badu Lizentzia honen bertsio-zenbaki jakin bat edo bertsio berriago bat aplikatzen zaiola, aukera duzu bertsio horren edo Free Software Foundation-ek geroago argitaratutako beste bertsioren baten baldintzak betetzeko. Liburutegiak ez badu lizentziaren bertsio-zenbakirik zehazten, Free Software Foundation-ek argitaratutako bertsioetako edozein aukera dezakezu.

### 14 atala

Banaketa-baldintza bateragarriak ez dituzten beste programa libre batzuetan sartu nahi badituzu Liburutegiaren zatiak, idatz iezaiozu egileari baimena eskatzeko. Free Software Foundation-en esku baldin badaude jabetza intelektualeko eskubideak, idatz ezazu Free Software Foundation-era, batzuetan salbuespenak egiten baititugu halakoetan. Gure erabakia bi helburu hauen araberakoa izango da: gure software libretik eratorritako lan guztien egoera librea mantentzea eta oro har softwarea partekatua eta berrerabilia izan dadin sustatzea.

### BERMERIK EZA

15 atala

LIBURUTEGIAREN LIZENTZIA DOAN EMATEN DENEZ, LIBURUTEGIAK EZ DU BERMERIK, LEGE APLIKAGARRIAK ONARTZEN DUEN NEURRIAN. AURKAKORIK ADIERAZTEN EZ DEN KASUETAN, JABETZA INTELEKTUALEKO ESKUBIDEA DUTENEK ETA/EDO BESTE ALDERDI BATZUEK LIBURUTEGIA "DAGOEN-DAGOENEAN" EMATEN DUTE INOLAKO BERMERIK GABE, EZ ESPRESUKI ADIERAZITAKORIK ETA EZ INPLIZITURIK, BARNE HARTUZ, BAINA HORRETARA MUGATU GABE, MERKATURATZEKO EDO XEDE JAKIN BATERAKO EGOKITASUNAREN BERMEA. LIBURUTEGIAREN KALITATEARI ETA ERRENDIMENDUARI DAGOKIONEZ, ZURE GAIN DAGO ARRISKU GUZTIA. LIBURUTEGIAK AKATSIK IZANGO BALU, KONPONTZEKO EDO ZUZENTZEKO BEHARREZKO ZERBITZU GUZTIEN KOSTUA ZURE GAIN HARTU BEHARKO DUZU.

### 16 atala

EZ BADA LEGE APLIKAGARRIAK EDO IDATZIZ JASOTAKO BORONDATEZKO AKORDIOAK HALA ESKATZEN DUELAKO, JABETZA INTELEKTUALEKO ESKUBIDEDUNARI EDO GOIAN BAIMENTZEN DEN BEZALA LIBURUTEGIA BIRBANATU EDO BERTAN ALDAKETAK EGIN DITZAKEEN BESTE ALDERDI BATI EZINGO DIOZU ERANTZUKIZUNIK ESKATU KALTEENGATIK, EZTA LIBURUTEGIAREN ERABILERA EDO ERABILTZEKO EZGAITASUNAREN ONDORIOZ SOR LITEZKEEN EDOZEIN ERATAKO KALTE OROKOR, BEREZI, GEHIGARRI EDO ONDORIOZKOAK IZANDA ERE (BESTEAK BESTE, DATUAK GALTZEA EDO HONDATZEA, EDO ZUK EDO BESTE NORBAITEK JASANDAKO GALERAK, EDO BESTE SOFTWARE BATEKIN LAN EGITEKO LIBURUTEGIAREN HUTS EGITEREN BAT), NAHIZ ETA ESKUBIDEDUNARI EDO BESTE NORBAIT HORRI KALTEAK IZAN LITEZKEELA AURRETIK ABISATU IZAN.