# GNOMEren akatsen berri-emateak eta bestelako oharrak

## Ohar-bidaltzeari buruzko informazioa

### Akatsen berri-emateak

GNOMEren aplikazioren batean akatsik aurkitzen baduzu, jakinarazi mesedez! Garatzaileek berri-emate horiek irakurtzen dituzte eta jakinarazitako akats guztiak konpontzen saiatzen dira. Saiatu ahalik eta xehetasun handienaz azaltzen akatsak noiz agertzen diren (zein komando sartu dituzun, zein botoi sakatu duzun...). Errore-mezuak agertzen badira, jar itzazu horiek ere.

Akatsen berri emateko modurik errazena Programa-erroreen berri emateko tresna (`bug-buddy`) erabiltzea da; Aplikazioak menuko Programatu azpimenuan aurkituko duzu. Utilitate horrek akatsen berri emateko prozesuan lagunduko dizu; garatzaileentzako beharrezkoa den informazioa ere automatikoki jasoko du, esaterako erabiltzen ari zaren sistema eragilearen bertsioa eta liburutegiak.

Akats edo erroreen berri emateko eta ezagutzen diren akatsen zerrenda arakatzeko GNOMEren programa-erroreen segimendurako datu-basea erabili dezakezu. Aipatu moduan akatsen berri emateko, erregistratu egin behar zara — eta ez ahaztu Akatsak idazteko jarraibideak irakurtzeaz.

Kontuan izan GNOMEren aplikazio batzuk enpresa komertzialek garatu dituztela (produktu horiek, ordea, software libre izaten jarraitzen dute). Adibidez, Evolution-en talde-lanerako suitea Ximian-ek garatu du. Produktu horien akatsen berri-emateak eta iruzkinak dagozkien enpresei bidali behar zaizkie. Programa-erroreen berri emateko tresna erabiltzen ari bazara, akatsen berri-emateak automatikoki bidaliko ditu dagozkien datu-basera.

### Iradokizunak eta iruzkinak

Iradokizunen bat baduzu edo aplikazio baterako eginbide berriren bat eskatu nahi baduzu, programa-erroreen segimendurako datu-basea erabil dezakezu. Akatsen berri-emateak hemen azaltzen den bezala bidali: bugreports. Eta dagokion urratsean hautatu Larritasuna: Hobekuntza.

### Dokumentazioari buruzko iruzkinak

GNOMEren dokumentuetako batean errore edo akatsak aurkitzen badituzu, edo dokumentuari buruzko iruzkin edo iradokizunik baldin baduzu, jakinarazi iezaguzu! Horretarako modurik errazena, lehen azaldu dugun bezala akatsen berri-emateak bidaltzea da; dagokion urratsean hautatu Osagaia: docs (edo orokorra docs osagairik ez badago). Zure iruzkina GNOMEren dokumentazio orokorrari buruzkoa baldin bada (adibidez GNOMEren erabiltzailearen gida) eta ez aplikazio jakin baten eskuliburuari buruzkoa, hautatu Product: gnome-user-docs.

Nahi izanez gero, iruzkinak posta elektroniko bidez ere bidal ditzakezu GNOMEren dokumentazio-proiektura; hauxe da gure helbidea: docs@gnome.org. Bide batez: garatzailea ez bazara, baina GNOMEn lagundu nahi baduzu — jarri harremanetan GDPrekin eta lagundu iezaguzu GNOMEren dokumentazioa hobetzen.